Document ID: 32002D0635

Απόφαση της Επιτροπής
της 31ης Ιουλίου 2002
με αντικείμενα την τροποποίηση των αποφάσεων 92/160/ΕΟΚ, 92/260/ΕΟΚ και 93/197/ΕΟΚ της Επιτροπής όσον αφορά την εισαγωγή εγγεγραμμένων ίππων από την Τουρκία και την κατάργηση της απόφασης 98/404/ΕΚ
[κοινοποιηθείσα υπό τον αριθμό Ε(2002) 2878]
(Κείμενο που παρουσιάζει ενδιαφέρον για τον ΕΟΧ)
(2002/635/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών(1), όπως τροποποιήθηκε τελευταία από την απόφαση 2002/160/ΕΚ της Επιτροπής(2), και ιδίως τα άρθρα 13, 15, 16 και το άρθρο 19 στοιχεία i) και ii),
την οδηγία 91/496/EΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προελεύσεως τρίτων χωρών που εισάγονται στην Κοινότητα και περί τροποποιήσεως των οδηγιών 89/662/ΕΟΚ, 90/425/ΕΟΚ και 90/675/ΕΟΚ(3), όπως τροποποιήθηκε τελευταία από την απόφαση 96/43/ΕΚ(4), και ιδίως το άρθρο 18,
Εκτιμώντας τα ακόλουθα:
(1) Η απόφαση 79/542/ΕΟΚ του Συμβουλίου(5), όπως τροποποιήθηκε τελευταία από την απόφαση 2001/731/ΕΚ(6), περί καταρτίσεως ενός πίνακα τρίτων χωρών από τις οποίες τα κράτη μέλη επιτρέπουν την εισαγωγή ζώων του βοείου και χοιρείου είδους, νωπών κρεάτων και προϊόντων κρέατος, περιλαμβάνει την Τουρκία στο μέρος 2 του παραρτήματος, οπότε επιτρέπεται μόνο η εισαγωγή εγγεγραμμένων ίππων.
(2) Κατά τις διατάξεις της απόφασης 92/160/ΕΟΚ της Επιτροπής(7), για την περιφερειοποίηση ορισμένων τρίτων χωρών όσον αφορά τις εισαγωγές ιπποειδών, όπως τροποποιήθηκε τελευταία από την απόφαση 2001/622/ΕΚ(8), για την Τουρκία επιτρέπεται μόνο η προσωρινή εισδοχή και επανείσοδος εγγεγραμμένων ίππων, μόνον από έξι επαρχίες.
(3) Οι υγειονομικοί όροι και η κτηνιατρική πιστοποίηση για την προσωρινή εισδοχή, τις μόνιμες εισαγωγές και την επανείσοδο εγγεγραμμένων ίππων εναρμονίζονται και θεσπίζονται αντίστοιχα στις αποφάσεις 92/260/ΕΟΚ(9) και 93/197/ΕΟΚ(10) της Επιτροπής, όπως και οι δύο τροποποιήθηκαν τελευταία από την απόφαση 2001/828/ΕΚ(11), και την απόφαση 93/195/ΕΟΚ της Επιτροπής(12), όπως τροποποιήθηκε τελευταία από την απόφαση 2001/611/ΕΚ(13).
(4) Στην περίπτωση της Τουρκίας οι ζωοϋγειονομικοί όροι και η κτηνιατρική πιστοποίηση θεσπίζονται για την προσωρινή εισδοχή και επανείσοδο ύστερα από προσωρινή εξαγωγή εγγεγραμμένων ίππων αντίστοιχα στις αποφάσεις 92/260/ΕΟΚ και 93/195/ΕΟΚ.
(5) Δεδομένου ότι στο πλαίσιο επίσκεψης της Επιτροπής για επιθεώρηση στην Τουρκία το έτος 1998 αποκαλύφθηκαν σοβαρές ελλείψεις στις διαδικασίες για την εξαγωγή ίππων από την Τουρκία στην Κοινότητα, η Επιτροπή εξέδωσε την απόφαση 98/404/ΕΚ της 12ης Ιουνίου 1998, σχετικά με τα μέτρα προστασίας όσον αφορά τα ιπποειδή προελεύσεως Τουρκίας(14), όπως τροποποιήθηκε από την απόφαση 2000/507/ΕΚ(15).
(6) Μετά την έκδοση της απόφασης 98/404/ΕΚ, οι αρμόδιες αρχές της Τουρκίας γνωστοποίησαν στην Επιτροπή μέτρα για τη βελτίωση της κτηνιατρικής επίβλεψης και της πιστοποίησης για εξαγωγή με βάση τις συστάσεις της Επιτροπής που ακολούθησαν την προαναφερόμενη επίσκεψη για επιθεώρηση.
(7) Επιπλέον, επικουρούμενες από τον ιδιωτικό ιππικό τομέα, οι αρμόδιες αρχές ολοκλήρωσαν πρόγραμμα επιτήρησης για τη μάλη το οποίο περιλάμβανε και επιτήρηση για την αφρικανική πανώλη των ιπποειδών και τη δουρίνη και υπέβαλαν στην Επιτροπή τελική έκθεση τον Απρίλιο του 2001. Όσον αφορά την εξάπλωση της μάλης, το πρόγραμμα επιτήρησης επιβεβαίωσε τις διαπιστώσεις της αποστολής που πραγματοποιήθηκε το 1998. Σημαντικό πλήθος ζώων με αντίδραση στη μαλλείνη που εντοπίστηκαν μεταξύ μη εγγεγραμμένων ίππων, ημιόνων και όνων καταστράφηκαν και δόθηκαν αποζημιώσεις.
(8) Κατόπιν τούτου φαίνεται σκόπιμο να επιτραπούν η προσωρινή εισδοχή, η επανείσοδος ύστερα από προσωρινή εξαγωγή ίππων εγγεγραμμένων στην Κοινότητα και οι μόνιμες εισαγωγές εγγεγραμμένων ίππων από τις επαρχίες της Τουρκίας τις παρατιθέμενες στην απόφαση 92/160/ΕΟΚ υπό τους ζωοϋγειονομικούς όρους που καθορίζονται για εγγεγραμμένους ίππους από περιοχές ανάλογης επιδημιολογικής κατάστασης. Όμως οι υγειονομικές εξετάσεις που απαιτούνται σύμφωνα με τους σχετικούς όρους για εισαγωγές θα εκτελούνται σε εργαστήρια εγκεκριμένα από το κράτος μέλος προορισμού.
(9) Κατόπιν των ανωτέρω οι αποφάσεις 92/160/ΕΟΚ, 92/260/ΕΟΚ και 93/197/ΕΟΚ πρέπει να τροποποιηθούν αναλόγως και η απόφαση 98/404/ΕΚ να καταργηθεί.
(10) Για χώρες οι οποίες εμφαίνονται στον κατάλογο και προσδιορίζονται σύμφωνα με τους κωδικούς ISO alpha 2 που χρησιμοποιούνται στην κοινοτική νομοθεσία για την ονοματολογία χωρών και εδαφών όσον αφορά τις ανάγκες του εξωτερικού εμπορίου, ιδίως στον κανονισμό (ΕΚ) αριθ. 2032/2000 της Επιτροπής(16), το προσωρινό καθεστώς των κωδικών αυτών πρέπει να εξειδικεύεται κατά περίπτωση.
(11) Τα μέτρα τα προβλεπόμενα στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η λέξη "Τουρκία (2)" στο παράρτημα της απόφασης 92/160/ΕΟΚ της Επιτροπής αντικαθίσταται από "Τουρκία".
Άρθρο 2
Η απόφαση 92/260/ΕΟΚ της Επιτροπής τροποποιείται ως ακολούθως:
1. Το παράρτημα Ι τροποποιείται ως εξής:
α) Ο κατάλογος τρίτων χωρών στην ομάδα B αντικαθίσταται από τα ακόλουθα: "Αυστραλία (AU), Βουλγαρία (BG), Λευκορωσία (BY), Κύπρος (CY), Τσεχική Δημοκρατία (CZ), Εσθονία (EE), Κροατία (HR), Ουγγαρία (HU), Λιθουανία (LI), Λεττονία (LV), Πρώην Γιουγκοσλαβική Δημοκρατία της Μακεδονίας (MK) (2), Νέα Ζηλανδία (NZ), Πολωνία (PL), Ρουμανία (RO), Ρωσία (1) (RU), Σλοβακική Δημοκρατία (SK), Σλοβενία (SL), Ουκρανία (UA), Ομοσπονδιακή Δημοκρατία Γιουγκοσλαβίας (YU).".
β) Προστίθεται η ακόλουθη υποσημείωση: "(2) Κωδικός προσωρινός που δεν θίγει την ονοματοδοσία της χώρας κατά τρόπο οριστικό μετά το πέρας των διεξαγόμενων στα Ηνωμένα Έθνη διαπραγματεύσεων.".
γ) Ο κατάλογος τρίτων χωρών στην ομάδα Γ αντικαθίσταται από τα ακόλουθα: "Καναδάς (CA), Χονγκ Κονγκ (HK), Ιαπωνία (JP), Δημοκρατία Κορέας (KR), Μακάο (MO), Μαλαισία (χερσόνησος) (MY), Σιγκαπούρη (SG), Ταϊλάνδη (TH), Ηνωμένες Πολιτείες Αμερικής (US).".
2. Το παράρτημα ΙΙ τροποποιείται ως εξής:
α) Η τρίτη περίπτωση του στοιχείου δ) του τμήματος ΙΙΙ των υγειονομικών πιστοποιητικών A, B, Γ και Δ αντικαθίσταται από τα ακόλουθα: "- Ηνωμένα Αραβικά Εμιράτα, Αυστραλία, Βουλγαρία, Λευκορωσία, Καναδάς, Ελβετία, Κύπρος, Τσεχική Δημοκρατία, Εσθονία, Γροιλανδία, Χονγκ Κονγκ, Κροατία, Ουγγαρία, Ισλανδία, Ιαπωνία, Δημοκρατία Κορέας, Λιθουανία, Λεττονία, Πρώην Γιουγκοσλαβική Δημοκρατία της Μακεδονίας, Μακάο, Μαλαισία (χερσόνησος), Νορβηγία, Νέα Ζηλανδία, Πολωνία, Ρουμανία, Ρωσία (1), Σιγκαπούρη, Σλοβακική Δημοκρατία, Σλοβενία, Ταϊλάνδη, Ουκρανία, Ηνωμένες Πολιτείες Αμερικής, Ομοσπονδιακή Δημοκρατία Γιουγκοσλαβίας".
β) Το υγειονομικό πιστοποιητικό Ε τροποποιείται ως εξής:
i) Το μέρος III "Υγειονομικές πληροφορίες" αντικαθίσταται από το παράρτημα Ι της παρούσας απόφασης.
ii) Προστίθεται η ακόλουθη υποσημείωση: "(6) Οι εργαστηριακές δοκιμές οι απαιτούμενες σύμφωνα με τους όρους του παρόντος ζωοϋγειονομικού πιστοποιητικού πρέπει να εκτελούνται από εργαστήριο εγκεκριμένο από το κράτος μέλος προορισμού. Τα αποτελέσματα των δοκιμών, πιστοποιημένα από το εργαστήριο, πρέπει να επισυνάπτονται στο ζωοϋγειονομικό πιστοποιητικό που συνοδεύει το ζώο. Οι όροι αυτοί εφαρμόζονται στις χώρες: Τουρκία (TR).".
Άρθρο 3
Η απόφαση 93/197/ΕΟΚ της Επιτροπής τροποποιείται ως ακολούθως:
1. Το παράρτημα I τροποποιείται ως εξής:
α) Ο κατάλογος τρίτων χωρών στην ομάδα B αντικαθίσταται από τα ακόλουθα: "Αυστραλία (AU), Βουλγαρία (BG), Λευκορωσία (BY), Κύπρος (CY), Τσεχική Δημοκρατία (CZ), Εσθονία (EE), Κροατία (HR), Ουγγαρία (HU), Λιθουανία (LI), Λεττονία (LV), Πρώην Γιουγκοσλαβική Δημοκρατία της Μακεδονίας (MK) (3), Νέα Ζηλανδία (NZ), Πολωνία (PL), Ρουμανία (RO), Ρωσία (1) (RU), Σλοβακική Δημοκρατία (SK), Σλοβενία (SL), Ουκρανία (UA), Ομοσπονδιακή Δημοκρατία Γιουγκοσλαβίας (YU)".
β) Προστίθεται η ακόλουθη υποσημείωση: "(3) Κωδικός προσωρινός που δεν θίγει την ονοματοδοσία της χώρας κατά τρόπο οριστικό μετά το πέρας των διεξαγόμενων στα Ηνωμένα Έθνη διαπραγματεύσεων.".
γ) Οι λέξεις "Τουρκία (1)(2) (TR)" προστίθενται με αλφαβητική σειρά στον κωδικό ISO της χώρας στον κατάλογο τρίτων χωρών της ομάδας E.
2. Το υγειονομικό πιστοποιητικό Ε στο παράρτημα II τροποποιείται ως εξής:
Ο τίτλος αντικαθίσταται από τα ακόλουθα: "Υγειονομικό πιστοποιητικό
για εισαγωγές στο κοινοτικό έδαφος εγγεγραμμένων ίππων από Ηνωμένα Αραβικά Εμιράτα, Μπαχρέιν, Αίγυπτο (1), Ιορδανία, Κουβέιτ, Λίβανο, Λιβύη, Ομάν, Κατάρ, Σαουδική Αραβία (1), Συρία, Τουρκία (1) και εγγεγραμμένων ίππων και ιπποειδών για αναπαραγωγή και εκτροφή από Αλγερία, Ισραήλ, Μαρόκο, Μάλτα, Μαυρίκιο, Τυνησία".
α) Το μέρος III "Υγειονομικές πληροφορίες" αντικαθίσταται από το παράρτημα ΙΙ της παρούσας απόφασης.
β) Προστίθεται η ακόλουθη υποσημείωση: "(5) Οι εργαστηριακές δοκιμές οι απαιτούμενες σύμφωνα με τους όρους του παρόντος ζωοϋγειονομικού πιστοποιητικού πρέπει να εκτελούνται από εργαστήριο εγκεκριμένο από το κράτος μέλος προορισμού. Τα αποτελέσματα των δοκιμών, πιστοποιημένα από το εργαστήριο, πρέπει να επισυνάπτονται στο ζωοϋγειονομικό πιστοποιητικό που συνοδεύει το ζώο. Οι όροι αυτοί εφαρμόζονται στις χώρες: Τουρκία (TR).".
Άρθρο 4
Με την παρούσα καταργείται η απόφαση 98/404/ΕΚ.
Άρθρο 5
Τα κράτη μέλη τροποποιούν τα μέτρα που εφαρμόζουν έναντι της Τουρκίας ώστε να συμμορφώνονται με τις διατάξεις της παρούσας απόφασης.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 31 Ιουλίου 2002.

Labels: 18
3
5
6